CELEX: 32018R0606
Language: sl
Date: 2018-04-19 00:00:00
Title: Izvedbena uredba Komisije (EU) 2018/606 z dne 19. aprila 2018 o zaščiti iz člena 99 Uredbe (EU) št. 1308/2013 Evropskega parlamenta in Sveta za ime „Dons“ (ZOP)

20.4.2018   
            
            
               SL
            
            
               Uradni list Evropske unije
            
            
               L 101/37
            
         IZVEDBENA UREDBA KOMISIJE (EU) 2018/606
   z dne 19. aprila 2018
   o zaščiti iz člena 99 Uredbe (EU) št. 1308/2013 Evropskega parlamenta in Sveta za ime „Dons“ (ZOP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 99 Uredbe,
   ob upoštevanju naslednjega:
   
               (1)
            
            
               V skladu s členom 97(2) in (3) Uredbe (EU) št. 1308/2013 je Komisija preučila vlogo za registracijo imena „Dons“ kot zaščitene označbe porekla (ZOP), ki jo je poslala Danska, in jo objavila v Uradnem listu Evropske unije
                   (2).
            
         
               (2)
            
            
               Po elektronski pošti so prispeli ugovori italijanskega ministrstva za kmetijstvo ter združenj „Confederazione Nazionale dei Consorzi Volontari per la Tutela delle Denominazioni dei Vini Italiani“ (FEDERDOC) in „L'Alleanza delle Cooperative Italiane-Agroalimentare“ v skladu s členom 98 Uredbe (EU) št. 1308/2013 in členom 14 Uredbe Komisije (ES) št. 607/2009 (3)4. februarja 2016, 5. februarja 2016 in 8. februarja 2016. Komisija je menila, da so vsi trije ugovori dopustni v skladu s členom 15 Uredbe (ES) št. 607/2009.
            
         
               (3)
            
            
               Komisija je z dopisom z dne 24. maja 2016 te ugovore poslala danskim organom in jih pozvala, da svoje zadevne pripombe predložijo v dveh mesecih v skladu s členom 16(1) Uredbe (ES) št. 607/2009. Danska je svoje pripombe poslala v zahtevanem roku, 4. julija 2016.
            
         
               (4)
            
            
               Kot je določeno v členu 16(1) Uredbe (ES) št. 607/2009, je Komisija pripombe danskih organov posredovala v dopisih z dne 12. januarja 2017 trem vložnikom ugovorov in jim dala na voljo dva meseca časa za morebitne pripombe. Komisija je v odgovor prejela še eno sporočilo italijanskega ministrstva za kmetijstvo 10. marca 2017, v katerem je to ponovilo svoj ugovor.
            
         
               (5)
            
            
               V skladu s členom 16(3) Uredbe (ES) št. 607/2009 bi morala Komisija sprejeti odločitev na podlagi razpoložljivih dokazov.
            
         
               (6)
            
            
               Vsi trije vložniki ugovorov trdijo, da se nekatere sorte vinske trte, ki se uporabljajo za proizvodnjo vina „Dons“, namreč „cabernet cortis“, „orion“, „regent“, „rondo“ in „solaris“, in ki se štejejo za križance, pridobljene s križanjem vrste Vitis vinifera z drugimi vrstami rodu Vitis, ne bi smele uporabljati pri proizvodnji zaščitene označbe porekla v skladu s členom 93(1)(a)(iv) Uredbe (EU) št. 1308/2013. Trdijo tudi, da se sorta, pridobljena s križanjem med vrstami, v nobenem primeru ne more šteti za sorto, ki spada v vrsto Vitis vinifera. Po mnenju italijanskega ministrstva za kmetijstvo in FEDERDOC se s pregledom genoma v kateri koli državi Evropske unije lahko ugotovi, ali sorta spada v vrsto Vitis vinifera ali pa je križanec z drugo vrsto rodu Vitis.
            
         
               (7)
            
            
               Italijansko ministrstvo za kmetijstvo poleg tega trdi, da je sklicevanje na človeške dejavnike nezadostno, kot tudi vzročna povezava med naravnimi in človeškimi dejavniki ter informacije o kakovosti in značilnostih proizvoda, ki se lahko pripišejo geografskemu območju. Poleg tega ta vložnik ugovora trdi, da trditev o tem, da se kislost proizvoda lahko pripiše „izboru razmeroma odpornih sort“, nima nikakršne tehnične in znanstvene podlage, glede na to, da je izbor sort dolgotrajen proces, ki se ne more nanašati na sorte križancev med vrstami.
            
         
               (8)
            
            
               Nazadnje italijansko ministrstvo za kmetijstvo meni, da je odvečno navajati zahteve o označevanju sort vinske trte in letu trgatve, ker so take zahteve navedene v členih 61 in 62 Uredbe (ES) št. 607/2009.
            
         
               (9)
            
            
               Komisija je ocenila argumente in dokaze, ki so jih zagotovili vložniki ugovorov in vlagatelj, ter sklenila, da bi bilo treba ime „Dons“ registrirati kot zaščiteno označbo porekla iz razlogov, navedenih v nadaljevanju.
            
         
               (10)
            
            
               V zvezi s trditvami, da proizvod ni pridobljen iz sort vinske trte, ki spadajo v vrsto Vitis vinifera, je bilo upoštevanih več elementov. Prvič, na ravni EU ni usklajene razvrstitve sorte vinske trte, ki spada v vrsto Vitis vinifera. Poleg tega trenutno ni na voljo referenčni seznam ali znanstveni dokument katerega koli uradnega pristojnega organa, kot je Mednarodna organizacija za trto in vino (OIV), ki bi omogočil nesporno kategorizacijo vrste Vitis vinifera ali križanca med vrsto Vitis vinifera in drugimi vrstami rodu Vitis ali razlikovanje med njima. Na podlagi navedenega bi bilo treba vprašanje znanstvene opredelitve obravnavati predvsem v predhodni nacionalni oceni, ki jo opravijo države članice v skladu s členom 96 Uredbe (EU) št. 1308/2013. Danska se opira na nemško razvrstitev, po kateri je vseh pet zadevnih sort vinske trte razvrščenih kot sorte, ki spadajo v vrsto Vitis vinifera. Drugič, v skladu s členom 16(3) Uredbe (ES) št. 607/2009 v zvezi s preučitvijo ugovora Komisija sprejme vsako odločitev za zavrnitev ali registracijo označbe porekla na podlagi razpoložljivih dokazov. V obravnavani zadevi vložniki ugovorov niso predložili kakršnih koli trdnih znanstvenih dokazov ali podatkov, ki bi dokazovali, da se proizvod ne pridobiva iz sort vinske trte, ki spadajo v vrsto Vitis vinifera. Nazadnje, Komisija ugotavlja, da več drugih držav članic uporablja zadevne sorte vinske trte pri proizvodnji svojih vin z zaščiteno označba porekla.
            
         
               (11)
            
            
               Zaradi zgoraj navedenih razlogov ni mogoče sklepati, da se proizvod z imenom „Dons“ pridobiva iz sort vinske trte, ki ne spadajo v vrsto Vitis vinifera. Zato je treba ugovore, ki temeljijo na teh razlogih, zavrniti.
            
         
               (12)
            
            
               Kar zadeva domnevno manjkajoče informacije o povezavi, Komisija ugotavlja, da je bil opis zadevnih naravnih dejavnikov, prisotnih v geografskem okolju, predložen, kakor tudi njihova povezava s posebno kakovostjo in značilnostmi proizvoda, kar se odraža zlasti v višji vsebnosti mlečne kisline proizvoda, to pa ga ločuje od klasičnih penečih vin. Zato je treba skleniti, da so bili vključeni vsi potrebni elementi povezave v skladu s členom 7 Uredbe (ES) št. 607/2009. Kar zadeva človeške dejavnike, se za kislost proizvoda šteje, da jo je mogoče pripisati izboru razmeroma odpornih sort v skladu s členom 93(1)(a)(i) Uredbe (EU) št. 1308/2013.
            
         
               (13)
            
            
               Kar zadeva trditve, da je odvečno navajati zahteve, ki so določene z Uredbo, ker deli zahtev presegajo pravo Unije, se zdi njihova vključitev primerna zaradi jasnosti in pravilnega razumevanja zahtev potencialno upravičenih proizvajalcev.
            
         
               (14)
            
            
               Komisija zaradi zgoraj navedenega in v skladu s členom 99 Uredbe (EU) št. 1308/2013 meni, da vloga izpolnjuje pogoje iz navedene uredbe in da bi bilo treba ime „Dons“ zaščititi ter vnesti v register iz člena 104 navedene uredbe.
            
         
               (15)
            
            
               Ukrepi iz te uredbe so v skladu z mnenjem Odbora za skupno ureditev kmetijskih trgov –
            
         SPREJELA NASLEDNJO UREDBO:
   Člen 1
   Ime „Dons“ (ZOP) se zaščiti.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 19. aprila 2018
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 347, 20.12.2013, str. 671.
   
      (2)  UL C 407, 8.12.2015, str. 4.
   
      (3)  Uredba Komisije (ES) št. 607/2009 z dne 14. julija 2009 o določitvi nekaterih podrobnih pravil za izvajanje Uredbe Sveta (ES) št. 479/2008 v zvezi z zaščitenimi označbami porekla in geografskimi označbami, tradicionalnimi izrazi, označevanjem in predstavitvijo nekaterih proizvodov iz vinskega sektorja (UL L 193, 24.7.2009, str. 60).